Ноби ящыгъупщэркъым
ЦIыхур псэущ, абы къигъэна и лъэужьыр щыIэху, и цIэр ягу къэкIыжыху. И дуней тетыкIэрэ IуэхущIафэкIэ, и акъылрэ и щэнкIэ пщIэ иIэу къыхуиуха гъащIэр езыхьэкIахэм ящыщщ нобэ дигу къэдгъэкIыж Унэгъэс Мухьэрбий. Гугъэмрэ гъащIэмрэ щызэтемыхуэ куэдрэщ. И узыншагъэм къыхэкIыу иужь илъэсхэр унэрыс дыдэу зыгъэкIуа егъэджакIуэ, лэжьыгъэм и ветеран, КъБАССР-м щэнхабзэмкIэ щIыхь зиIэ и лэжьакIуэ, УФ-м и Журналистхэм я союзым хэт Унэгъэс Мухьэрбий илъэс 70 ныбжьым иту 2004 гъэм и мэлыжьыхьым дунейм ехыжащ.
Унэгъэсым и гъащIэм увыпIэ хэха щиIыгъащ публицистикэ лэжьыгъэм. ЩIэджыкIакIуэхэр дэзыхьэх, щIэщыгъуэ ящыхъу абы и очеркхэр, репортажхэр, и къалэмыпэм къыщIэкIа нэгъуэщI тхыгъэ купщIафIэхэр илъэс 40-м щIигъукIэ къытехуащ «Маяк» район газетым. Къыхэдгъэщынщи, Мухьэрбий пыщIэныгъэ зыхуимыIа, и къалэмым къыщIэкIа тхыгъэ зыIэрымыхьа республикэм и къэрал цIыхубэ хъыбарегъащIэ IэнатIэм хэту къыщIэкIынкъым. Абы и къалэмыр жант икIи газетхэм, журналхэм къытехуэ тхыгъэ нэхъыфIхэр къыхэхынымкIэ илъэс къэс ирагъэкIуэкI зэпеуэм и лауреат хъуауэ щытащ. Мухьэрбий и фэеплъым пщIэ хуэзыщIхэм ящыщщ илъэс куэдкIэ жыджэру зыдэлэжьа «Адыгэ псалъэ» газетым и лэжьакIуэхэри.
Унэгъэс Мухьэрбий хиубыдащ илъэси 10 — 12 ныбжьым иту Хэку зауэшхуэм ирихьэлIахэм, ар зи нэгу щIэкIахэм, зауэ нэужь гугъуехьхэм пхыкIахэм. Абы и ныбжьыр илъэс 16 ирикъуатэкъым «Хэку зауэшхуэм и лъэхъэнэм зэфIигъэкIа лэжьыгъэфIым папщIэ» медалыр къыщыхуагъэфэщам.
Сыт хуэдэ гугъуехьхэм пхыкIын хуей хъуами, а зэман мытыншым хиубыда щIалэгъуалэр и пэкIэ зэрыкIуэным, щIэныгъэ, IэщIагъэ зэрызрагъэгъуэтыным ерыщу хуэпабгъэу къэгъуэгурыкIуащ. Зауэ гущIэгъуншэм и лъэужьхэр гъэкIуэдыжыным, къэралым, лъахэм и зыужьыныгъэм зи гуащIэ хэзылъхьа а щIэблэм ящыщ куэдым я цIэр ноби фIыкIэ ягу къагъэкIыж.
Илъэс куэдкIэ «Адыгэ псалъэ» газетым къыдэлэжьа, штатым хэмыт и корреспондент гъуэзэджэ Унэгъэс Мухьэрбий зэ мыхъуми зигу къэмыкIыж, абы и фэеплъым пщIэ хуэзымыщI хуэзахэм, иригъэджахэм, зыдэлэжьахэмрэ и къуажэгъухэмрэ яхэту, псом хуэмыдэу Псыгуэнсу къуажэм дэсу, къыщIэкIынкъым. Ар егъэджакIуэу щылэжьа зэманым школыр къаухащ еджакIуэ щэ бжыгъэхэм. Мухьэрбий иригъэджахэм лъэпкъыр зэрыгушхуэ щIэныгъэлI куэд къахэкIащ, щIэныгъэхэм я кандидат, доктор хъуахэщ. Абыхэм ящыщщ биологие щIэныгъэхэм я доктор, профессор, КъБР-м мэкъумэш хозяйствэмкIэ и министр Щыхьмырзэ Мухьэмэд, Музтеатрым и дирижер, УФ-м щIыхь зиIэ и артист Щэбэтыкъуэ Натбий, УФ-м, КъБР-м щIыхь зиIэ я артист Балъкъыз Валерэ сымэ, нэгъуэщIхэри.
Унэгъэс Мухьэрбий и лъэужьым къыпызыщэн иIэщ. И щхьэгъусэ Тамарэрэ абырэ я унагъуэр адрейхэм я щапхъэу къэгъуэгурыкIуащ. Абыхэм я щIалищыр адыгагъэ, цIыхугъэ, пэжыгъэ, дахагъэ, гуапагъэ зыхэлъ цIыху гъэсахэщ. Я адэм далъэгъуа Iэдэбагъыр, лъэпкъым, цIыхухэм яхуиIа лъагъуныгъэр я гъуазэу зэшхэр дунейм тетщ. Нэхъыжь Хьэмзэт мэкъумэш академием механик IэщIагъэм щыхуеджащ, курыт Ахьмэд Ярославль дэт политехникэ институтыр къиухащ, нэхъыщIэ Залым хабзэм и хъумакIуэщ. Зэшхэр унагъуэ дахэу, адэ-анэм зыщIапIыкIа хабзэмрэ зэгурыIуэныгъэмрэ я жьэгу щызекIуэу мэпсэу.
Мэлыжьыхьым и 24-м илъэсипщI ирикъуащ пщIэ хуащIу къэпсэуа цIыху гуащIафIэ Унэгъэс Мухьэрбий къызэрытхэмытыжрэ. Псэужатэмэ, абы и ныбжьыр мы гъэм фокIадэм и 12-м илъэс 80 ирикъунут. А цIыху лъэужьыфIэм и фэеплъыр мыкIуэдыжынщ. Унэгъэс Мухьэрбий и цIэр зэрехьэ щалъхуа, щыпсэуа, илъэс 40-м нэблагъэкIэ егъэджакIуэу щылэжьа Псыгуэнсу къуажэм и уэрамхэм ящыщ зым. И ахърэтыр дахэу, щыпсэуа щIылъэмкIэ къэмыхъуапсэу, и гур псэхуауэ Тхьэм жиIэ.
ДЫГУЛЫБГЪУ Жантий.
